Schmeichels beskidte job
I seks afsnit kaster Peter Schmeichel sig ud i Europas mest beskidte job.
Snart kan man se fodboldlegenden som vært på den europæiske udgave af den amerikanske succes 'Dirty Jobs', der handler om beskidt arbejde
Der er højt at flyve og dybt at falde - han er blevet kåret som verdens bedste målmand to gange. Han er grunden til at Danmark vandt EM i 1992. Han har ført verdens bedste fodboldhold til Champions League sejr…Nu skal Peter Schmeichel så rense kloakker, sprede gylle og udstoppe dyr!
Peter Schmeichel kaster sig ud i alverdens beskidte opgaver over hele Europa. Bevæbnet med affaldsposer, næseklemmer og arbejdshandsker, kaster han sig frygtløs ud i alverdens groteske situationer og lærer, hvordan man f.eks. laver fyrværkeri, parrer grise og renser ål.
Serien byder også på et besøg hos bl.a. kloakarbejderne i Rom, kulminerne i Polen og skraldemændene i Paris.